弟茝家醉中趁筆
作者：陳著
朝代：宋

paragraphs: 前山屏開照簷綠，後山如坐膝抱屋。
數畝山園半畝池，松影參差庇梅竹。
九月九日天氣清，銀白金黄百種菊。
詩人好事酷喜客，新酒篘醲烹野蔌。
中有有識剪髮妻，談笑咄嗟具魚肉。
我醉不知日午晡，但覺意氣橫山谷。
吁嗟乎爲何如時，我輩得此一日福。
宇宙自隘我自寬，人生無厭我自足。
梅山生計亦淒涼，一醉何曾計饘粥。
浮邱洪崖總妄傳，最好只有三萬六千局。